Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : XXXXX	Banská Bystrica, 24.7.2013
EEČ : 2-45-161-2013

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: bez pracovného pomeru
25. apríla 2013 v čase okolo 02.15 h v Banskej Bystrici, v smere z ulice Námestie slobody na parkovisko pred budovou Mestskej polície na ulici ČSA, viedol osobné motorové vozidlo zn. XXXXX ev. č. XXXXX, kde bol zastavený a kontrolovaný hliadkou PMJ, KR PZ XXXXX, ktorej pri kontrole nepredložil doklady potrebné k vedeniu vozidla, pričom po stotožnení jeho osoby sa následne podrobil dychovej skúške, pri ktorej mu bolo elektronickým meračom Intoximeters č. XXXXX dňa 25. apríla 2013 v čase o 02.20 h namerané 1,17 mg/l alkoholu v krvi.

pretože obvinený nebol v čase činu pre nepríčetnosť trestne zodpovedný.

Odôvodnenie:
Uznesením policajta OR PZ, ODI XXXXX sp. zn. ORP-XXXXX/DI-BB-2013 zo dňa 25. apríla 2013 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre trestný čin ohrozenia pod vplyvom návykovej látky podľa § 289 ods. 1 Tr. zák. na tom skutkovom základe, ako je uvedené vo výrokovej časti tohto uznesenia. 

V predmetnej veci bolo vykonané skrátené vyšetrovanie, v rámci ktorého boli vypočutí obvinený XXXXX, svedkovia XXXXX a XXXXX, bol zabezpečený znalecký posudok znalcov z odboru zdravotníctva a farmácie, odvetvia psychiatrie a ďalšie potrebné listinné dôkazy. 

Vykonaným dokazovaním bolo preukázané, že skutok tak, ako je opísaný vo výrokovej časti tohto uznesenia, sa stal. Spáchanie skutku obvineným, ktorý k veci odoprel vypovedať, je preukázané svedeckými výpoveďami príslušníkov PZ XXXXX a XXXXX, ktorí obvineného v predmetný deň zastavili a kontrolovali, ako aj zabezpečenými listinnými dôkazmi, najmä správou o výsledku objasňovania priestupku a zápisom o dychovej skúške. 

Vzhľadom na skutočnosť, že v priebehu prípravného konania vyvstali pochybnosti o duševnom stave obvineného, boli na základe príkazu sudcu pre prípravné konanie Okresného súdu v Banskej Bystrici do konania pribratí znalci z odboru zdravotníctva a farmácie, odvetvia psychiatrie, XXXXX a XXXXX, ktorí vyšetrili duševný stav obvineného, a ktorí v závere svojho znaleckého posudku uvádzajú, že u obvineného XXXXX zisťujú duševnú poruchu - schizofréniu, teda duševnú poruchu v pravom zmysle slova, pričom táto duševná porucha je dlhodobá a obvinený ňou trpel aj v čase spáchania skutku. V jej dôsledku boli rozpoznávacie a ovládacie schopnosti obvineného v čase skutku vymiznuté. Duševná porucha - schizofrénia u obvineného je toho času v štádiu remisie a obvinený je v súčasnej dobe schopný chápať zmysel trestného konania. Vzhľadom na to, že schizofrénia u obvineného je toho času v remisii znalci tiež konštatujú, že je schopný náležite sa brániť a nie je u neho znížená spôsobilosť na právne úkony. Znaleckým vyšetrením sa nepotvrdila závislosť na alkohole alebo iných omamných alebo psychotropných látkach. V čase skutku boli rozpoznávacie a ovládacie schopnosti obvineného v dôsledku duševnej poruchy vymiznuté, na čom sa podieľalo aj požitie alkoholu v čase činu. Požívanie alkoholu u obvineného môže zhoršovať príznaky a priebeh duševnej poruchy, znalci však u neho nezistili závislosť od alkoholu v zmysle choroby. Znalci vychádzajúc z diagnostických záverov konštatujú, že pri nedostatočnej liečbe duševnej poruchy môže byť pobyt obvineného na slobode nebezpečný. Obvinený však absolvoval ústavnú psychiatrickú liečbu od 25. apríla 2013 do 23. mája 2013 a jeho aktuálny stav je v dostatočnej sociálnej remisii. Znalci však odporúčajú obvinenému uložiť ochrannú psychiatrickú liečbu ambulantnou formou ako preventívne opatrenie. U obvineného sa schizofrénia najmä v období dekompenzácie prejavuje predovšetkým poruchami myslenia s bludnými produkciami, poruchami emotivity, dysforickou náladou a poruchami správania.  

Vzhľadom na výsledky vykonaného dokazovania, s ohľadom najmä na závery znaleckého posudku znalcov z odboru zdravotníctva a farmácie, odvetvia psychiatrie, z ktorých vyplýva, že obvinený v čase spáchania skutku pre nepríčetnosť nebol trestnej zodpovedný, bolo s prihliadnutím na ustanovenie § 23 Tr. zák. potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok. 

Mgr. Pavel Keller
prokurátor